Saková, Denisa, podpredsedníčka vlády a ministerka hospodárstva SR (2024-04-23):
Ďakujem veľmi pekne za slovo. Vážený pán predsedajúci, vážené kolegyne, vážení kolegovia, v rozprave tu odznelo niekoľko vecí a asi by som sa vyjadrila tak v rýchlosti možno k dvom-trom takým, čo považujem za kľúčové, čo tu odzneli. Prvá vec je ohľadom, prečo bol odvolaný šéf ÚRSO v novembri 2023 Andrej Juris? K tomu dodám a prečítam len toľko, citujem správu NKÚ: „ÚRSO pri výkone svojej pôsobnosti v súvislosti s prípravou a vydaním zmeny vyhlášky o cenovej regulácii v elektroenergetike, ktorou sa niekoľkokrát posúvalo referenčné obdobie od 1. augusta do 30. septembra 2022, nepostupoval nezávisle, jeho právomoci prevzala, nakoniec prevzala vláda SR.“ To len k dôvodu, prečo bol odvolaný predseda. Citovala som správu NKÚ. Ďalej tu odznelo od pána poslanca Hajka, že tento zákon o regulácii v sieťových odvetviach sa nevenuje tomu, ako budú diverzifikované jednotlivé nerastné suroviny. Tak len by som upozornila pána poslanca, že tento zákon nevymedzuje to, ako máme diverzifikovať dodávky plynu, ropy, jadrového paliva, ale že za to sú zodpovedné jednotlivé štátne podniky, prípadne podniky, kde má štát svoju majetkovú účasť, čo sa týka jadrového paliva. Niekoľkokrát sme to hovorili aj v televíznych reláciách, že Slovenské elektrárne sa snažia diverzifikovať palivo, ale jadrové palivo môžu používať len také, ktoré je licencované na Slovensku. Ale, samozrejme, robia k tomu potrebné kroky. Takisto čo sa týka dodávok ropy, áno, vybavila vláda Roberta Fica výnimku na rok ´24, aby sa naďalej mohli distribuovať a predávať výrobky z ruskej ropy, aby sme neprišli o pracovné miesta nášho jediného spracovateľa ropy Slovnaftu. Čo sa týka diverzifikácie plynu, takisto robíme všetky potrebné kroky, aby sme sa zbavili absolútnej závislosti na ruskom plyne postupne, ak tieto kroky prídu ku konkrétnym výsledkom, budeme, samozrejme, verejnosť o tom informovať. Ďalší bod je koncentrácia moci, že zo Slovenskej obchodnej inšpekcie nám prechádzajú viaceré kompetencie na ÚRSO. Chcela by som len pánovi poslancovi podotknúť, že viackrát Slovenská obchodná inšpekcia konala nie úplne tak, ako konať mala, alebo v niektorých prípadoch vôbec nemala konať a bola tam veľmi veľká kritika na Slovenskú obchodnú inšpekciu, že nemá dostatok pracovníkov, ktorí majú odborné vedomosti, a Slovenská obchodná inšpekcia v rámci energetiky veľakrát všetky povinnosti a problematiku posúvala na Úrad pre reguláciu v sieťových odvetviach. Takže nič sme nechceli spraviť týmto zákonom, žiadnu koncentráciu moci, len toto zoficiálniť, pretože si myslíme, že Slovenská obchodná inšpekcia, pokiaľ má budovať ďalšie odborné kapacity na to, aby vedela konať aj v oblasti energetiky, tak si myslíme, že je to len zbytočná duplicita. Ako som povedala, vždy Slovenská obchodná inšpekcia tieto povinnosti a problematiku v poslednom období už presúvala priamo na úrad. A čo sa týka niektorých pripomienok od pána poslanca Štefunka, je úplne jasné, že aj Slovensko sa zaviazalo, aby sme čo najviac naše energetické portfólio dopĺňali aj z obnoviteľných zdrojov. K tomu treba pristupovať veľmi citlivo a určite budeme pristupovať k tomu na základe väčšieho konsenzu. Pri obnoviteľných zdrojoch si len musíme uvedomiť, že nie sme na tom tak, ako je napríklad Nórsko, ktoré má neskutočnú kapacitu, čo sa týka vodných tokov. Takisto nie sme Španielsko, kde 300 dní do roka, z 365 dní 300 dní do roka svieti slnko, a tiež nie sme Island, ktorý tej geotermálnej energie má neskutočné množstvo, alebo Dánsko, ktoré má proste, ktoré má 300 dní veternosť z 365 dní. Takže my sme za to, aby sa energetický mix spravil tak, ktorý bude adekvátny na naše zemepisné šírky a na naše podmienky, a pripravili prenosovú a distribučnú sústavu na to, aby sme pripojenie všetkých obnoviteľných zdrojov do nej zvládli, aby to najmenej ovplyvnilo výslednú cenu energií. To znamená, nemôžme si dovoliť ani zvýšenia nákladov na podporné služby a jednoducho všetko musí byť v tom správnom mixe. My sme ochotní o tom diskutovať, sme ochotní skutočne prihliadať na triezvo praktické názory a ísť cestou takou, akou sa uberá Európa: moderný prístup v oblasti energetického mixu. Ďakujem veľmi pekne za slovo.